Tavana Pihakoivun omavalvonnan seurantaraportti 
 
Omavalvontasuunnitelmamme on julkaistu Tavanan verkkosivuilla. Tällä seurantaraportilla julkistamme omavalvonnan toteutumiseen, valvonnan havaintoihin ja kehittämistarpeisiin liittyviä huomioita ja toimenpiteitä. 
Omavalvontasuunnitelmamme mukaisen toiminnan toteutumista seurataan ja arvioidaan muun muassa säännöllisillä johtamiskeskusteluilla, poikkeamien seurannalla, auditoinneilla, asiakas- henkilöstö-, läheis- ja tilaajakokemuksen mittaamisella. 
Tämä raportti kuvaa omavalvontasuunnitelmamme toteutumista, toiminnassamme havaittuja kehittämistarpeita ja myös aloitettuja kehittämistoimenpiteitä ajalla 01.05.2026-31.08.2026. 
 
Asiakaskokemus ja osallisuus  
 
Viimeisimmän raportoidun asiakaskyselymme, toteutettu 5/2026, perusteella asiakkaamme ovat erittäin tyytyväisiä palveluiden toteutumiseen ja siihen, että heidät kohdataan kunnioittavasti. Asiakkaat ovat kokeneet yhteistyön ohjaajien kanssa yksilölliseksi ja joustavaksi. Suositteluindeksissä (NPS) havaittiin merkittävää nousua edelliseen kyselyyn verrattuna.

Kevään kyselyssä saimme toivetta ryhmämuotoisen toiminnan lisäämisestä. Ryhmätoimintaa on järjestetty kesällä kuukausittain erilaisilla sisällöillä. Osa asiakkaista on kokenut yhteisten aikojen sopimisen jossain määrin hankalaksi, mutta toteavat sen myös usein liittyvän heidän omiin päällekkäisiin menoihinsa. Ohjaajat pyrkivät huomioimaan asiakkaiden toiveet ja arjen aikataulut tapaamisten sopimisessa, ja pääsääntöisesti tästä on saatu myönteistä palautetta.   
 
Toiminnan laadun arviointi 

Laatupoikkeamien kirjaamista varten on laadittu uudet yhtiötasoiset pohjat ja jatkossa panostamme siihen, että henkilökunta tuntee laatupoikkeamaprosessin entistä paremmin. Yhteisessä kehittämispäivässä nostettiin aiheeksi poikkeamien sekä riskien tunnistaminen ja raportointi. Aiheesta järjestettiin myös yhtiötasoista koulutusta koko henkilöstölle. Koko henkilöstö osallistui alkukesästä vaarojen ja haittojen kartoitukseen ja arvioinnin pohjalta tehtiin toimintasuunnitelma. 
Myös valvontalain 29§ mukaisesta henkilöstön ilmoitusvelvollisuudesta järjestettiin koulutusta. Omavalvontasuunnitelman ja elintarvikehuollon omavalvontasuunnitelman päivitys toteutettiin yhdessä henkilökunnan kanssa. 
Kesän aikana päivitettiin myös muun muassa yksikön siivoussuunnitelma, Turvallisesti työssä -opas ja muita yksikön toimintaan liittyviä suunnitelmia, joihin henkilöstö tutustuu syksyn aikana.    
 
Henkilöstötilanne 
 
Henkilökunta on säilynyt samana. Kesäsijaisina toimi asiakkaille entuudestaan tuttuja kesätyöntekijöitä ja vakinainen henkilöstö pääsi viettämään kesälomaa turvallisin mielin. Tämä tuo jatkuvuutta ja turvallisuuden tunnetta niin asiakkaille kuin työntekijöillekin. 
Henkilökunnalle tehdyssä työtyytyväisyyskyselyssä enemmistö suosittelee Aspaa työnantajana. Kyselyn tulosten mukaan työntekijät ovat erittäin sitoutuneita Aspa-palveluiden arvojen sekä strategisten tavoitteiden toteutumiseen päivittäisessä työssä ja työyhteisössä. 100% työntekijöistä kokee työnsä merkitykselliseksi, saavansa työkavereilta tarvittaessa apua sekä tulevansa arvostetuksi ja kohdatuksi työpaikallaan. Vuoden 2026 toimintasuunnitelmaan on yhdessä kirjattu kehittämistehtäviksi muun muassa liikunnan ja hyvinvoinnin tarkastelun kautta saatavaa työhyvinvointia ja liikunnan lisääminen asiakastyöhön on ollut mielekästä myös työntekijöille. Yksikön virkistyspäivää vietettiin yhdessä liikkuen yksikkömme työntekijän järjestämässä kaupunkiseikkailussa.

Onnistumiset  

Olemme saaneet niin asiakkailta kuin verkostoiltakin myönteistä palautetta ja meidät nähdään luotettavana yhteistyökumppanina. Sujuva yhteistyö tilaajien suuntaan on mahdollistanut sen, että asiakkaiden palvelut ovat sujuneet ilman tarpeettomia keskeytyksiä tai odotusaikoja.

Pihakoivussa siirryttiin talven ja kevään aikana kirjaamaan sosiaalihuollon asiakastietovarantoon, Kantaan. Kirjaaminen on ollut kesän aikana aktiivisesti tarkastelussa ja olemme saaneet kirjaamisen auditoinnissa erittäin myönteistä palautetta kirjaamisvalmentajalta erityisesti asiakasta kunnioittavasta kirjaamistyylistämme. Merkittävänä parannuksena työntekijät pääsevät nyt tekemään ja seuraamaan asiakaskirjauksia reaaliajassa mobiililaitteella, mikä lisää tiedonkulun ja työn sujuvuutta merkittävästi. 

Yksikkömme sai Aspa Palvelut Oy:n hallinnolta palkinnon erityisen ansiokkaasta toiminnasta edellisen ja kuluneen vuoden aikana. Välipalkitsemisen perusteina oli muun muassa korkea asiakas- ja henkilöstötyytyväisyys, hyvin hoidettu talous sekä muut laatutekijät. Välipalkitsemiseen myönnetty rahasumma käytetään yksikön kehittämiseen syyskaudella.

Kehittämissuunnitelmat 

Kanta-kirjaaminen on merkittävä teema, jonka käytänteitä vahvistetaan yhä toiminnan arjessa. Myös muut hyvinvointialueet siirtyvät viimeistään syksyllä Kanta-kirjaamiseen. Henkilökuntamme jakaa arvokasta osaamistaan uudesta kirjaamistavasta myös muille yksiköille.
Kevään Liikkuva Tavana -työpajassa tehtiin toimintasuunnitelma työhyvinvoinnin säilyttämisen ja lisäämisen tueksi. Toimenpiteiden seurantaa tehdään kuukausittain. 
Toimitilojen ja työn turvallisuus on kesän ja syksyn teemana. Suunnitelmat on päivitetty ja syksyllä koko henkilöstö osallistuu alkusammutuskoulutukseen. Myös mielenterveysaiheista koulutusta on luvassa ja loppuvuodelle on suunnitteilla yksikön sisäistä kehittämistä ja virkistystä. Työryhmän sisäisen osaamisen jakamista on suunniteltu syksylle muun muassa koulutuksen merkeissä. 

